**Direcția Integrare Europeană**

**Direcția Tehnică Arhitect șef**

**Direcția Administrație Publică, Juridic**

**Nr. 108954/14.12.2021**

**RAPORT**

privind aprobarea incheierii Acordului de colaborare intre Municipiul Bistrița, Compania Națională de Administrare a Infrastructurii Rutiere S.A, Judeţul Bistriţa-Năsăud şi Judeţul Cluj pentru realizarea proiectului " Drumul expres Cluj- Dej-Bistrița”

Compania Națională de Administrare a Infrastructurii Rutiere (CNAIR) a transmis municipiului Bistrița proiectul Acordului de colaborare pentru realizarea proiectului “Drum Expres Cluj - Dej - Bistrița“, parte a obiectivului de investiţii „Autostrada Nordului".

Prin Legea nr.264/2020 a fost aprobat obiectivul de investiţii „Autostrada Nordului" cu următorul traseu: Vama Oar - Satu Mare – Baia Mare - Dej - Bistrița - Vatra Dornei - Suceava, ce se finanțează de la bugetul de stat, prin bugetul Ministerului Transporturilor și Infrastructurii, în limita sumelor aprobate anual cu această destinație, din credite externe și din fonduri europene.

Prin Hotărârea nr. 72/28.04.2021 a Consiliului local al municipiului Bistriţa a fost aprobată participarea municipiului Bistriţa ca partener la realizarea obiectivului de investiții " Drumul expres Cluj - Bistrița - Năsăud, componentă a Proiectului Drumul expers Turda - Halmeu ( Someș Expres )".

Obiectul proiectului de hotărâre este incheierea unui acord de colaborare intre Municipiul Bistrița, Compania Națională de Administrare a Infrastructurii Rutiere S.A, Judeţul Bistriţa-Năsăud şi Judeţul Cluj pentru realizarea proiectului "Drumul expres Cluj - Dej- Bistrița” in scopul creșterii eficienței accesării și implementării investițiilor în infrastructura de transport, respectiv dezvoltarea infrastructurii rutiere majore și a conexiunilor cu zonele relevante din punct de vedere economic.

Proiectul „Drum Expres Cluj – Dej – Bistrița” este format din două sectoare de drum, respectiv drumul expres Dej – Bistrița, ca parte a aliniamentului Autostrăzii Nordului (lotul 1, sector 2), și sectorul independent de drum expres Cluj – Dej.

Proiectarea și implementarea proiectului se vor realiza în două etape, după cum urmează:

• Etapa 1 - Etapa de proiectare, reprezentând elaborarea Studiului de Fezabilitate, se va realiza de către CNAIR SA prin intermediului a două contracte de prestări servicii de proiectare, ca parte a aliniamentului Autostrăzii Baia Mare - Bistrița - Vatra Dornei - Suceava, denumită generic Autostrada Nordului, respectiv sectorul independent de drum expres Cluj - Dej;

• Etapa a 2-a - Implementarea secțiunii Cluj - Dej - Bistrița, se va realiza de către Județul Cluj, prin Consiliul Județean Cluj, Județul Bistrița-Năsăud, prin Consiliul Județean Bistrița-Năsăud și Municipiul Bistrița, în baza documentației tehnice elaborate în etapa 1 (studiul de fezabilitate).

Această etapă se va reglementa printr-un nou acord de parteneriat ce va fi încheiat în conformitate cu prevederile art. 5 din Ordonanţa de Urgenţă nr. 101/2020 privind unele măsuri pentru implementarea proiectelor cu finanţare din fonduri europene în vederea evitării riscului de dezangajare pentru perioada de programare 2014 – 2020, cu modificările și completările ulterioare, potrivit cărora unităţile administrativ-teritoriale, denumite în continuare UAT, din regiunile mai puţin dezvoltate, în baza documentaţiilor tehnico-economice elaborate, pot propune Companiei Naţionale de Administrarea a Infrastructurii Rutiere, denumită în continuare CNAIR, constituirea de parteneriate pentru implementarea de proiecte de infrastructură de transport rutier de natura variantelor ocolitoare, drumurilor de legătură la drumurile naţionale, autostrăzilor, drumurilor expres, drumurilor alternative ca soluţii pentru descongestionarea de trafic rutier, inclusiv modernizarea, reabilitarea acestora*.*

Potrivit proiectului de acord, CNAIR S.A. se obligă să demareze întreaga activitate pentru obţinerea fondurilor externe nerambursabile necesare implementării etapei 1 în cadrul POIM 2014-2020 și să deruleze întregul proces necesar implementării etapei de proiectare a Autostrăzii Nordului și a sectorului de drum expres Cluj – Dej. Totodată, unităţile administrativ-teritoriale semnatare ale acordului se obligă să asigure întregul suport necesar pe perioada pregătirii proiectului.

Având în vedere cele prezentate mai sus, costatăm că sunt indeplinite condiţiile legale pentru supunerea spre dezbatere şi adoptare a proiectului de hotărâre privind încheierea Acordului de colaborare intre Municipiul Bistrița, Compania Națională de Administrare a Infrastructurii Rutiere S.A, Judeţul Bistriţa-Năsăud şi Judeţul Cluj pentru realizarea proiectului " Drumul expres Cluj – Dej-Bistrița”.

**Director executiv, Director executiv,**

**Liliana Coceșiu Lia Ivașcu**

**Arhitect șef, Director executiv,**

**Monica Pop Dumitru Matei Cincea**

**C.L./Ș.M./2 ex.**